
Válságos valóság, valóságos válság? Energiapiaci változások, fókuszban a villamos és gázenergiával

Kulcsszavak: energia; áram; gáz; trend; korreláció
Kutatásom a magyar és az Európai Uniós energiaszektort, különösen a villamosenergia- és gázfogyasztást, valamint az árak változásait vizsgálja hosszú távú statisztikai idősorelemzéssel, és elemzi ezek gazdasági hatásait fogyasztói oldalról. Témám aktualitását az ukrán-orosz háborút követő energiaválság adja, amely egész Európát érintette.
Szekunder kutatásom (KSH, Eurostat) során feltárom az energiapiac jelentős szereplőit, az energiaszolgáltatókat, valamint az egyes országok villamosenergia- és gázimport/export mérlegét.
A célom a magyar és EU-s energiaszektor változásainak vizsgálata az elmúlt 10 évben, különös tekintettel a villamosenergia és gáz szektor trendjeire, az energiapolitikák jellemzőinek és hatékonyságának összehasonlítására.
Kutatási kérdéseim:
1. Milyen trendek mutathatók ki a lakossági és nem lakossági szektor villamosenergia- és gázfogyasztásában 2012 és 2022 között?
2. Hogyan változott a villamosenergia és gáz ára Magyarországon az elmúlt 10 évben, és kimutatható-e statisztikai összefüggés az árváltozás és annak okai között?
3. Milyen kapcsolat van a hazai és nemzetközi energiaárak között az elmúlt 10 évben?
4. Milyen előrejelzések adhatók a villamosenergia- és gázárak következő 5/10 évre történő alakulására?
5. Hogyan alakult az energiaszektor szereplőinek gazdasági helyzete az elmúlt 10 évben?
Empirikus kutatásom az alkalmazott kutatáson belül értékelő jellegű, kvantitatív adatokra támaszkodik, és ötvözi a feltáró, leíró, magyarázó és korrelációs kutatási elemeket. A primer kutatás során elemzem Magyarország és EU-s országok villamosenergia- és gázfogyasztásának hosszú távú trendjeit és az árak változását statisztikai módszerekkel (regresszió, trend- és korrelációs vizsgálatok).
Kutatásom eredményei pontos képet adnak az elmúlt 10 év trendjeiről, változásairól és összefüggéseiről a magyar és EU-s energiaszektorban, valamint előrejelzést készítenek a villamosenergia és gáz árának várható alakulásáról. Munkámmal a témában elérhető tudományos és empirikus ismereteket kívánom bővíteni.




